Die Oukas – Toortsie, Kameel en Bokbaaivygie se blog
April 8, 2015 April 8, 2015 ~ Kameel
Scrapydo se toeka-tokkel: Erfstukke
Daar is niks aan my familie se kant wat ek as erfstuk kan beskou nie. Die plaas in destydse Betsjoeanaland is verkoop met meubels en al. My ousus het wel my oupa se riempiestoel, maar hoe sy daaraan gekom het weet ek nie.
Die oukas soos ons hom noem, het aan Ken se oupa behoort. Dit het vir hom mooi herinneringe. Wanneer die seuns met hule fietse by oupa langs gegaan het, het hulle gemmerbier en Tennisbeskuitjies – wat in die oukas gebêre was – gekry.
Ek het al vertel van die tyd toe Ken besig was om die oukas te restoureer, en hoe die oukas sy pragtige kroon verloor het. In kort: die tuinman wou die kinders se swaai regmaak. Hy vra hout, en verstaan my verkeerd toe ek vir hom sê hy kan hout in die motorhuis vat, maar moet net NIE die hout – bedoelende die uitgekerfte kroon van die oukas – gebruik nie. Toe hy my kom roep om sy werk te inspekteer, daar pryk die kinders se swaai met die pragtige uitgekerfte hout, in stukke opgesaag. Ja!!! Ken was baie ongelukkig.
Kroon of te nie, die oukas blyk almal se gunsteling te wees. Die dag toe ons die kinders bel om te sê ons gaan van ons meubels ontslae raak, en of daar iets is wat hulle wil hê, was almal se antwoord “die oukas.” Groot was hulle teleurstelling toe hulle hoor die oukas trek saam met ons stad toe. En natuurlik wil elkeen hom erf.
Laat my dink aan die twee vrouens wat voor Salomo gestaan het met die een baba wat elkeen sê behoort aan haar. Die een wat nie wou hê die baba moet middeldeur gesaag word nie blyk toe die regte ma te wees. Miskien word die oukas se lot eendag so bepaal.
Wat van die oukas na ons dood gaan word weet ek nie, maar ek is bly Ken het as seuntjie gesê hy wil eendag die oukas erf. Dit is so asof die kas ‘n lewe van sy eie het, en ons lewens verryk het deur tussen ons te kom bly.
‹ PreviousKommunikasie in die huwelik
Next ›Toorts se Toeka Tokkel oor erfstukke
22 thoughts on “Die Oukas”
April 8, 2015 om 6:11 nm
Dis baie mooi. Almal sê altyd mens moenie so vasklou aan ou bagasie nie, maar dit maak darem die lewe ryker.
April 9, 2015 om 10:57 vm
Hester ek het sonder om ‘n oog te knip al ons meubels, gordyne en al weggegee. Maar ougoed het soveel karakter dat dit soos deel van die familie voel. ‘n Mens neem maar swaar afskeid daarvan.
April 9, 2015 om 7:43 nm
Dis nes jy sê – dis familie en deel van jou geskiedenis. Ons mag maar sentimenteel wees.
April 8, 2015 om 9:52 nm
Dis darem tog lekker om so n ietsie uit die verlede te hê. Mens kan lekker terugdink aan daardie dae toe……….. wat was. Dankie vir deelname aan Toeka-Tokkel. Lyk my net jy het n erfstuk om oor te gesels.(vermoed almal was ook maar besig met Paasfees , lang naweek, vakansie en wat ook al nog!)
April 9, 2015 om 11:02 vm
Ougoed voel mos soos ‘n familielid 🙂 Ek het ‘n ou Singermasjien wat ek as spieëltafel gebruik. Sal hom glad nie vir ‘n nuwe een verruil nie. Mooi dag vir jou. Koud en nat hier by ons.
April 9, 2015 om 11:08 vm
Dankie vir die stukkie weerberig. 🙂
April 9, 2015 om 11:58 vm
Nou hoe de swernoot kom die weerberig by jou uit 😯 was vir scrapydo bedoel. Raak ek hier ook nou rigtingbeduiweld?
April 9, 2015 om 11:59 vm
Nee, jy het dit vir Scrapydo geskryf, en ek het dit per ongeluk gesien. 🙂 Hier het die mis nou opgetrek en skyn die son.
April 9, 2015 om 12:12 nm
Die weer kannie sy “mind” opmaak nie. Net as ek dink nou skyn die son trek dit toe en reën.
April 9, 2015 om 12:28 nm
Ons sal BAIE BLY wees vir reën. 🙂
April 10, 2015 om 6:44 vm
Dis soos jy sê. Ek het toe ek terug moesgaan SA toe in 2010 naastenby al die ou ersfstukkies afgeneem. Ek is so bly daaroor want dit is soos jy sê – soos familie. Suster T het nog doe ou singermasjien wat ook n museumstuk is. Ons het al drie op hom geleer klere maak.
April 8, 2015 om 11:54 nm
darie mooi uitgekerfde deurtjjies!
So mooi was die kroon ook uitgekerf. Het met so ‘n punt geloop. Die kas het baie van sy karakter daardeur verloor…. maar wat, kroon of nie kroon nie ons is lief vir die oukas.
April 9, 2015 om 8:21 vm
Regtig ‘n pragtige kas.
April 9, 2015 om 11:09 vm
April 9, 2015 om 10:17 vm
Nou dat ek agter die ore begin droog raak, waardeer ek houtmeubles baie meer. Ek hou baie van die houtskortings (as dit is wat mens dit noem) aan weerskante van die speel en die “dakkie” heel bo. Dit laat my dink aan ‘n hemelbed.
Die kleur van die hout is ook baie mooi.
April 9, 2015 om 12:05 nm
Sparkle jy het nou sopas ‘n glimlag op my gesig gesit. As ek nou na die oukas sonder sy kroon kyk sal ek dink dit lyk soos ‘n hemelbed. Bo-op daardie dakkie was daar ‘n uitgekerfte kroon wat met so ‘n punt geloop het…. te pragtig. Toe die kas sy kroon verloor het…. het hy baie van sy karakter verloor.
April 9, 2015 om 11:10 vm
Jinne – watter skade op sulke mooi hout op te sny vir ‘n swaai.
Die oukas is besonders. Gin wonder almal soek na hom. Klink of hier erf-moeilikheid kom.
April 9, 2015 om 12:16 nm
Sjoe ek sal maar eerder nie sê hoe omgekrap Ken was nie. Die kinders het darem ‘n pragtige swaai gehad. Ek dink die veiligste gaan wees om te sê ons oudste seun erf die kas.
April 9, 2015 om 11:36 vm
Ek is seker die kas het ‘n spesiale reuk.My ma se laaikassie wat ek gekry het,ruik soos sy.Dit laat my altyd verlang na haar.
April 9, 2015 om 12:26 nm
Hy dien al jare as ons boekrak; of dit die ou boeke is waarna hy ruik weet ek nie… maar hy het ‘n reuk van sy eie.